বারো বছর আগে মমতা বন্দ্যোপাধ্যায়ই ছিলেন তাঁর দলের একমাত্র সাংসদ। এক যুগ পর তাঁর দলই জাতীয় দলের স্বীকৃতি পেল। শুক্রবার আনুষ্ঠানিকভাবে তৃণমূলকে জাতীয় দলের স্বীকৃতি দিয়েছে নির্বাচন কমিশন। 
নির্বাচন কমিশনের এই স্বীকৃতির পরে জাতীয় রাজনীতিতেও তৃণমূল বিশেষ মর্যাদা পাবে। সারা দেশেই এখন তৃণমূলের প্রতীকে নির্বাচনে প্রতিদ্বন্দ্বিতা করা যাবে। সেই সঙ্গে একাধিক বিষয়ে রাজনৈতিক স্তরে তৃণমূলের মতামতও বিশেষ গুরুত্ব পাবে। প্রতিষ্ঠার ১৮ বছর পর তৃণমূলের বিস্তারের নিরিখেই এই স্বীকৃতি দিয়েছে নির্বাচন কমিশন। এই স্বীকৃতির জন্য প্রয়োজনীয় শর্ত পূরণ হওয়ার পর এদিনই দলীয় নেতৃত্বকে আনুষ্ঠানিকভাবে এই স্বীকৃতির কথা জানানো হয়েছে। তৃণমূলের সর্বভারতীয় সহ-সভাপতি মুকুল রায় এদিন বলেন, ‘‘এই স্বীকৃতির ফলে দেশের রাজনীতিতে মমতা বন্দ্যোপাধ্যায়ের প্রাসঙ্গিকতা বৃদ্ধি পাবে।’’ জাতীয় দলের স্বীকৃতি পাওয়ার পরে একাধিক রাজ্যে দলের রাজনৈতিক সক্রিয়তা বৃদ্ধির লক্ষ্যে নামতে চলেছেন দলীয় নেতৃত্ব। এদিন সেই ইঙ্গিত মিলেছে মুকুলের কথায়ও। তিনি বলেন, ‘‘উত্তর-পূর্ব ভারতে আমাদের অনুকূল পরিস্থিতি আগেই তৈরি হয়েছে। এই স্বীকৃতির ফলে উত্তর ভারতেও তৃণমূল সম্পর্কে মানুষ আগ্রহী হবেন।’’
২০১৬ সালের বিধানসভা নির্বাচনে রাজ্যে বিপুল সাফল্য পেয়েছে তৃণমূল। সেই সাফল্যকে পুঁজি করে ইতিমধ্যেই ত্রিপুরা দখলের প্রস্তুতি শুরু করে দিয়েছে তারা। তার ফলেই কংগ্রেসে বড় ভাঙন হয় ত্রিপুরায়। কংগ্রেসের ছয় বিধায়ক তৃণমূলে যোগ দেওয়ায় এই মুহূর্তে ত্রিপুরায় প্রধান বিরোধী দলের স্বীকৃতি পেয়েছে তৃণমূল। পাশাপাশি, সর্বভারতীয় রাজনীতিতে গুরুত্বপূর্ণ হতে চেয়েছেন দলের নেতারা। বিশেষ করে বিজেপি বিরোধী রাজনীতিতে অন্য সব শক্তিগুলির নেতৃত্ব দিতে দলের তত্পরতা শুরু হয়ে গিয়েছে। সেক্ষেত্রে এই স্বীকৃতি বিশেষ কাজে লাগবে বলে মনে করছেন রাজনৈতিক গবেষক বিশ্বনাথ চক্রবর্তী। তিনি বলেন, ‘‘সর্বভারতীয় রাজনীতিতে একাধিক বিষয়ে সিদ্ধান্ত গ্রহণের ক্ষেত্রে তৃণমূলকে ডাকা হবে। নির্বাচন সংক্রান্ত আলোচনায়ও আঞ্চলিক দলগুলির তুলনায় বাড়তি গুরুত্ব পাবেন মমতা।’’ প্রচার ও অন্য বিষয়ে তৃণমূল কিছু সুবিধা পাবে বলেও মনে করছেন তিনি। 
এই মুহূর্তে দেশের সাতটি স্বীকৃতি জাতীয় দলের অন্যতম হল তৃণমূল। কমিশন সাম্প্রতিক পর্যালোচনা শেষে তৃণমূলকে এই স্বীকৃতি দিয়েছে। গত ২২ অগস্ট কমিশনের এক বৈঠকে সিদ্ধান্ত হয়েছে, প্রতি ১০ বছর অন্তর জাতীয় দলের স্বীকৃতির বিষয়টি পর্যালোচনা করা হবে।